กบง.จ่อขึ้นราคา LPG อีก 1 บ./กก. เพื่อลดภาระกองทุนน้ำมัน
กบง. เตรียมพิจารณาสถานการณ์ราคาพลังงานที่ยังปรับสูงขึ้น โดยเตรียมปรับขึ้นราคาก๊าซ LPG ภาครัวเรือนอีก 1 บาทต่อกิโลกรัม ส่งผลให้ราคาถัง 15 กิโลกรัมจ่อทะลุเป็น 378 บาท เพื่อลดภาระกองทุนน้ำมันเชื้อเพลิง
กบง. เตรียมพิจารณาสถานการณ์ราคาพลังงานที่ยังปรับสูงขึ้น โดยเตรียมปรับขึ้นราคาก๊าซ LPG ภาครัวเรือนอีก 1 บาทต่อกิโลกรัม ส่งผลให้ราคาถัง 15 กิโลกรัมจ่อทะลุเป็น 378 บาท เพื่อลดภาระกองทุนน้ำมันเชื้อเพลิง
15 มิ.ย. 2565

ผู้ข่าวรายงานว่า ได้รับรายงานจากกระทรวงพลังงาน ระบุว่า จะมีการประชุมคณะกรรมการบริหารนโยบายพลังงาน หรือ กบง. ที่มีนายสุพัฒนพงษ์ พันธ์มีเชาวน์ รองนายกรัฐมนตรีและรัฐมนตรีว่าการกระทรวงพลังงาน เป็นประธานวันนี้ (15 มิ.ย. 2565) โดยจะมีการประชุมพิจารณาหลายประเด็น ทั้งด้านน้ำมัน ไฟฟ้า ก๊าซธรรมชาติ และก๊าซหุงต้ม หรือ LPG
เบื้องต้นมีรายงานว่า กบง. กำลังพิจารณาปรับขึ้นราคาก๊าซหุงต้ม เดือนกรกฎาคมนี้ อัตรา 1 บาทต่อกิโลกรัม (กก.) เป็น 378 บาทต่อถัง 15 กิโลกรัม เพื่อลดภาระกองทุนน้ำมันเชื้อเพลิงที่ยังอุดหนุนอยู่
ในปัจจุบันบัญชี LPG ติดลบถึง 36,515 ล้านบาท มีผลวันที่ 1 กรกฎาคม โดยจะใช้โมเดลเดียวกับที่ขึ้นเดือนเมษายน-มิถุนายน 2565 ส่วนเดือนถัดไปจะปรับอีกหรือไม่ ต้องรอดูสถานการณ์ตลาดโลก และกองทุนน้ำมันเชื้อเพลิง อีกครั้ง
ทั้งนี้ปัจจุบันต้นทุนจริงของราคาก๊าซ LPG อยู่ที่ประมาณ 450 บาทต่อถัง 15 กิโลกรัม จากเดิมช่วงต้นปีตรึงราคาไว้ 318 บาทต่อถัง 15 กิโลกรัม ขณะที่ปัจจุบันอยู่ที่ 363 บาทต่อถัง 15 กิโลกรัม ดังนั้นหากขึ้นในเดือนกรกฎาคม 2565 จะเป็น 378 บาทต่อถัง 15 กิโลกรัม